Motociklų lenktynės
**Motociklų sportas** – techninė sporto šaka, greitasis važiavimas sportiniais ir keturračiais motociklais.

Istorija
--------

Pirmosios motociklų lenktynės surengtos 1897 m. Prancūzijoje, pirmosios žiedinės plento ir treko – 1907 m. motociklų daugiakovės – 1913 m. Didžiojoje Britanijoje. 1904 m. įkurta Tarptautinė motociklų sporto federacija (pranc. *Fédération Internationale de Motocyclisme*, FIM). Nuo 1938 m. rengiami Europos, nuo 1949 m. – pasaulio motociklų sporto čempionatai.

Motociklų sportas
-----------------

Populiariausios sportinių motociklų klasės:

* motociklų kroso – 125–450 cm³
* bekelės (enduro) kroso – 125–650 cm³
* žiedinių plento lenktynių – 600–1200 cm³

Motociklų sportas apima:

* žiedinės motociklų plento lenktynės – trasa uždara, jos ilgis 3–5 km
* motociklų krosas – lenktyniaujama raižyta vietove; trasa uždara, jos ilgis 1–2,5 km
* motociklų bekelės ralio lenktynės – daugiadienės lenktynės keliais ir laukais, laikantis tam tikro grafiko
* motociklų bekelės lenktynės – keliais ir laukais, raižyta vietove
* ledo, žvyro takelio lenktynės, arba spidvėjus – lenktyniaujama spec. treku, grunto, ledo arba kitokios dangos stadiono taku
* motociklų trialas – varžomasi lauke arba uždaroje patalpoje įveikiant sudėtingas kliūtis įvairaus ilgio nuotoliuose
* akrobatinis važiavimas
* supermoto lenktynės – lenktyniaujama žiedine trasa, kurios dangos dalis yra smėlis, žvyras, kita – asfaltas.
* motobolas – komandinė sporto šaka, futbolas su motociklu

Lietuvoje
---------

Lietuvoje motociklų sportas atsirado po Pirmojo pasaulinio karo. 1927 m. surengtos pirmosios motociklų lenktynės. 1928 m. įsteigtas Lietuvos motociklininkų klubas. Nuo 1931 m. buvo rengiamos daugiadienės lenktynės „Aplink Lietuvą". Jų iniciatoriai buvo Steponas Darius, Pranas Hiksa ir kiti. 1940 m. įvyko pirmasis Lietuvos čempionatas, Kaune įkurtas motociklų sporto klubas. 

Nuo 1946 m. Lietuvos sportininkai dalyvavo TSRS motociklų sporto čempionatuose, nuo 1961 m. – TSRS tautų spartakiadose. Nuo 1950 m. kasmet rengiamos Lietuvos kroso varžybos. 1960 m. įkurta Lietuvos motociklų sporto federacija (LMSF). 1961–1965 m. ir nuo 1976 m. Kačerginėje Nemuno žiede buvo rengiamos TSRS motociklų žiedinės plento lenktynės. 

1991 m. LMSF priimta į FIM. 2006 m. įkurta Nacionalinė motociklų sporto federacija (NMSF). 2009 m. motociklų sporto grupės veikė Vilniuje, Kaune, Panevėžyje, Šiauliuose, Klaipėdoje ir Anykščiuose, motociklų sportą kultivavo daugiau kaip 200 sportininkų.

Pasiekimai
----------

* 1957 m. TSRS motociklų kroso čempionate, 1965 m. TSRS daugiadienėse motociklų lenktynėse, 1976 m. 1989 m. TSRS motociklų sporto daugiakovės čempionate Lietuvos rinktinė užėmė pirmąją vietą.
* 1957 m. V. Akmenaitis – 500 cm³ klasės TSRS kroso čempionas
* 1965 m. A. Račkauskaitė – 175 cm³ klasės TSRS kroso čempionė
* 1970–1980 m. E. Ramonas – 8 kartus 350 cm³ klasės TSRS kroso čempionas
* 1987 m. L. Blaškevičius – 250 cm³ klasės TSRS daugiakovės čempionas.
* 1974 m. Ramonas – 250 cm³ klasės Europos daugiakovės čempionas.

Įvairių rungčių TSRS čempionais dar buvo K. Savickas (1982–1984 m. 1989 m.), A. Zinevičienė (1987 m.), A. Paulavičius (1989 m.), prizininkais – L. Griškovas (1946 m.), B. Karalkevičius (1957 m.), J. Bieliauskas (1966 m.), J. Paliokas (1967 m.), E. Ramonas (1969 m. 1977 m.), V. Ivanovas (1973–1974 m.), V. Račkauskas (1976 m.), R. Paurys (1979 m. 1982 m.), K. Savickas (1981 m. 1988 m.), H. Milinkevičius (1984 m.), A. Zinevičienė (1984–1986 m.), G. Pimpis ir V. Kolovaitis (1986 m. motociklas su priekaba), A. Mockus (1988 m.), A. Linkevičius (1989 m.). 

2003 m. Europos jaunimo kroso čempionate Almantas Gelažnikas iškovojo trečiąją vietą 125 cm³ motociklų klasėje. 2009 m. Dakaro ralyje dalyvavo B. Bardauskas, Mindaugas Slapšys (daugkartinis Lietuvos bekelės kroso čempionas). Kiti žymesnieji motociklų sporto sportininkai: žiedinių lenktynių – J. Čibirka (daugkartinis Lietuvos, Baltijos šalių, 2007–2008 m. R. Europos čempionas), Š. Pladas (daugkartinis Lietuvos čempionas), A. Gibieža, akrobatinio važiavimo – V. Žukauskas (2006 m. Baltijos šalių čempionas), A. Gibieža (2011-2012 m. Baltijos šalių čempionas, 2012 m. "World StuntGP 2012" vicečempionas, 2012 m. Rytų Europos čempionas, 2012 m. SBF Londone 1-a vieta), supermoto lenktynių – A. Tamonis (2003 m. Baltijos šalių čempionas), motociklų kroso – O. Agafonovas (daugkartinis Lietuvos čempionas), Arminas Jasikonis (daugkartinis Lietuvos čempionas, Europos čempionato prizininkas).

Šaltiniai
---------

1. ↑  *Motociklų sportas*. Visuotinė lietuvių enciklopedija, T. XV (Mezas-Nagurskiai). – Vilnius: Mokslo ir enciklopedijų leidybos institutas, 2009. 528 psl.
2. ↑   Archyvuota kopija 2016-03-07 iš Wayback Machine projekto.
3. ↑  Aivaras Miliūnas. *Motociklų sportas*. Visuotinė lietuvių enciklopedija, T. XV (Mezas-Nagurskiai). – Vilnius: Mokslo ir enciklopedijų leidybos institutas, 2009. 528 psl.

Nuorodos
--------

* Lietuvos motociklų sporto federacija
* Nacionalinė motociklų sporto federacija Archyvuota kopija 2010-02-10 iš Wayback Machine projekto.